Plekke | Wat 'n petalje
Category Archives: Plekke
Plekke wat ons besoek het
Crook’s Corner in die Kruger
Posted on 31-12-2016 by admin
Crook’s corner is daar waar Suid-Afrika, Mosambiek en Zimbabwe bymekaarkom, langs die plek waar die Limpopo en die Luvhuvhurivier bymekaarkom in die Krugerwildtuin. In die mees Noord-Oostelike hoekie van Suid-Afrika. Crook’s Corner is een van die mooiste plekke waar ek al was!
Blouwildebees wei in die gras
Hier is daar hordes trosvyebome, Jakkalbessiebome, reuse kremetartbome, n hele woud koorsbome en groen grasvelde en dit als lok natuurlik baie diere na die omgewing toe. Die rivier is vol krokodille en seekoeie. Bokke, buffels, olifante het baie plek om hier te wei. Van die grootste troppe buffels en olifante in die Krugerwildtuin kom in die omgewing voor. Vlakvarke en troppe bobbejane is oral hier te sien. Die omgewing is ook bekend vir die groot verskeidenheid voëlspesies wat hier voorkom.
Olifant naby Crook’s Corner
In die ou dae – voor behoorlike grensbeheer – was hier ‘n baken wat die hoek van die drie lande aangewys het. As jy jou dalk in die moeilikheid met die gereg bevind kon jy by hierdie punt net na ‘n ander land toe oorstap en die gereg kon niks aan jou doen nie. In die vroeë 1900’s is die gemak om van een land na ‘n ander te kan stap, natuurlik deur wapensmokkelaars en wildstropers uitgebyt. Dit is hoe Crook’s Corner sy naam gekry het.
Reuse bome naby Crook’s Corner
Om daar te kom ry jy so paar kilometers verby die Pafuri-piekniekplek in ‘n Oostelike rigting in. Jy ry onderdeur die majestuese bome deur tot by die Limpoporivier. Terwyl ons in Desember in Tshipise vakansie gehou het, het ons die Krugerwildtuin twee keer besoek en albei kere is ons Crook’s Corner toe. Dit is waarlik ‘n plek om te besoek as jy jouself in die noordelike dele van die Krugerwildtuin bevind.
Hierdie video is van die laaste paar honderd meter tot by Crook’s Corner:
Posted in Plekke	| Tagged Crook's Corner, KNP, Koorsboomwoud, Krugerwildtuin, Pafuri, Tshipise	| Leave a reply